पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण बढ़ने पर मुझे नगर निगम रतलाम में सेनिटाइजेशन का नोडल अधिकारी बनाया गया। मुझे घर में रहकर कोविड का इलाज कर रहे संक्रमितों को दवा वितरण की जिम्मेदारी भी दी गई थी। हम सुबह से रात तक इसी काम में जुटे रहते थे। 22 अप्रैल को मुझे तेज बुखार आया। दवा ली लेकिन हालत में सुधार नहीं हुआ। घर पर इसकी जानकारी दी तो परिजनों ने कहा कि ये तो कोविड के लक्षण हैं। मैंने कहा कि वैक्सीन की दोनों डोज लग गई हैं इसलिए चिंता की कोेई बात नहीं है।
परिजनों ने जिद की तो मैं 23 अप्रैल को ट्रेन से ग्वालियर आ गया। इसके बाद भी लगातार बुखार बना रहा। दवा लेने के बाद आराम नहीं मिला तो 26 को कोविड की जांच कराई, जिसमें संक्रमण की पुष्टि हुई। रात में हालत एकदम से इतनी बिगड़ गई कि मुझे सांस लेने में परेशानी हो रही था। 26-27 अप्रैल की दरम्यानी रात 3 बजे मुझे सुपर स्पेशलिटी अस्पताल में भर्ती किया गया। जांच में पता चला कि 60 प्रतिशत फेफड़े संक्रमण की चपेट में आ चुके हैं। डॉक्टरों ने हालत को देखते हुए बाई-पेप मशीन पर रखा। कोरोना संक्रमण के चलते शरीर में बहुत कमजोरी आ गई थी।
आसपास भर्ती मरीजों की मौत होती तो स्टाफ आता और उनके शव को किट में पैक कर ले जाता। ये सब देख- देख कर एक बार तो ऐसा लगा कि मैं ठीक हो पाउंगा या नहीं, लेकिन डॉक्टरों ने मेरी बहुत अच्छे से देखभाल की। डॉक्टरों ने भरोसा दिलाया कि आपको वैक्सीन की दोनों डोज लग गई है इसलिए चिंता करने की जरुरत नहीं है। हम आपको बिल्कुल ठीक करके घर भेजेंगे।
कई बार तो रात में एक बजे भी डॉक्टर मेरे हालचाल जानने के लिए वार्ड में आ जाते। इससे मुझे बहुत हिम्मत मिली। शुरुआत के तीन दिन बहुत कष्टकारी रहे। चौथे दिन से हालत सुधरना शुरू हुई। सातवें दिन जब मेरी हालत स्थिर हुई तो मुझे डिस्चार्ज कर दिया। सरकार ने फ्रंटलाइन वर्कर्स को टीका लगवाने का बहुत ही सराहनीय निर्णय लिया है। डॉक्टर्स का कहना है कि वैक्सीन के कारण ही मैं इतनी जल्दी ठीक हो सका।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn